Зэкъуэшхэм я зэIущIэ
«Дружба» (Мейкъуапэ) — «Спартак-Налшык» (Налшык) — 1:1 (0:1). Мейкъуапэ. «Дружба» стадион. ФокIадэм и 28-м. ЦIыху 250-рэ еплъащ.
Судьяхэр: Стрельцов (Дон Iус Ростов), Шрамко, Къуэшыкъуэ (тIури Белореченск щыщщ).
«Дружба»: Гиголаев, Кирьян, Омаров, Катаев, Хьэгъур, Белов, Делэкъуэ (Щхьэлахъуэ, 76), Ещенкэ, Къуэн, Бабенкэ, Крылов.
«Спартак-Налшык»: Щоджэн, КIэдыкIуей, Клышэ (Стригэ, 85), Сындыку, Ольмезов, Хьэшыр (Талабкэ, 85), Салахетдинов, Iэпщацэ, Шаваев, Машэжь (Ашу, 71), Бацэ.
Топхэр дагъэкIащ: Клышэ, 37 (0:1). Ольмезовым — езым и гъуэм, 81 (1:1).
Щэбэт кIуам «Спартак-Налшыкыр» и хьэщIащ Урысей Федерацэм футболымкIэ и етIуанэ дивизионым и «Ипщэ» гупым 2019 — 2020 гъэхэм щекIуэкI зэхьэзэхуэм и япэ джэгугъуэхэм бжьыпэр щызыубыду, иужь зэIущIэхэм ар зыIэщIэзыгъэкIа Мейкъуапэ и «Дружба»-м. Зэкъуэшхэм я зэхуэзэр гуапэу, арщхьэкIэ къикIуэтыни къахэмыкIыу щытащ.
Стадионым къыщызэхуэсахэм гуапэу ирагъэблэгъащ илъэс зыбжанэкIэ «Дружба»-м и щIыхьыр зыхъума икIи и капитану щыта гъуащхьэтет Щоджэн Борис. Иджы абы Налшык къигъэзэжауэ, а къалэн дыдэхэр «Спартак-Налшыкым» екIуу щегъэзащIэ. Щыхьэту урикъунщ блэкIа зэIущIэр зэрекIуэкIар.
Иужь лъэхъэнэм щытыкIэ гугъум ихуа Мейкъуапэ и «Дружба»-р япэ дакъикъэхэм щегъэжьауэ хущIэкъуащ тепщэныгъэр зыIэригъэхьэу, бжыгъэр псынщIэу къызэIуихыну. АрщхьэкIэ, налшыкдэсхэми я мурадыр арат. Абы джэгур хуабжьу удэзыхьэх ищIащ.
Шэч хэлътэкъым Адыгэ Республикэм и футболистхэр мы зэIущIэм щытекIуэну нэхъ зэрыхущIэкъуам. Ахэр япэ дивизионым кIуэну хущIокъу, дыдейхэм къалэн пыухыкIа зэхьэзэхуэм щамыIэми. МылъкукIэ я щIэгъэкъуэнри хьэзырщ ар къадиIыгъыну. Тренер хъарзыни яIэщ — нэхъапэм Налшык и «Спартак»-м и гъэсакIуэу щыта Ешыгу Сэфарбий уеблэмэ премьер-лигэми щылэжьэну къыхуихуащ. Къэнэжыр зымащIэщ — джэгукIэфIыр зэтегъэувэнырщ. Мис абыкIэ я Iуэхухэр нэхъ гугъущ. Зэхьэзэхуэм и пэщIэдзэм гугъэфIхэр дигъэщIат мейкъуапэдэсхэр дэкIуэтеину хьэзыру, ауэ иужь зэIущIэхэм гурыщхъуэр къадэкIуащ.
«Спартак-Налшыкми» щэбэт кIуам къызэрыпэщIэтыфа щыIэкъым «Дружба»-р. ПсынщIагъкIи IэкIуэлъакIуагъкIи ди щIалэхэр я хьэрхуэрэгъухэм ефIэкIащ икIи зэIущIэм и япэ Iыхьэр щиухым япэ ищыну яхузэфIэкIащ. Гупым къызэрыхыхьэрэ куэд мыщIа Клышэ Кирилл налшыкдэсхэм яхэту топ дэгъэкIын щIидзащ.
Шэч хэмылъу, текIуэныгъэр зыIэригъэхьэну «Спартак-Налшыкыр» хущIэкъуащ. АрщхьэкIэ, иужь зэIущIэхэм («Спартак-Владикавказ»-м зэрыдэджэгуар хэмыту) «къыпкърыхьа узым» аргуэру зыкъригъэщIащ — зэпэщIэтыныгъэр иухыным дакъикъэ зыбжанэ фIэкIа къэмынэжауэ, очкоищыр зыIэщIагъэкIащ. Ольмезов Артур хэгъэрейхэм я ебгъэрыкIуэныгъэр къыщызэпиудым, топыр и гъуэм дигъэкIыжащ.
Арати, зэрытемыгъэкIуауэ, 1:1-уэ, зэкъуэшхэм я зэIущIэр иухащ. Абы и зэранкIэ, Адыгейм и футболистхэм Астрахань и «Волгарь»-р нэхъ жыжьэжу зыIэщIагъэкIащ. Иджы я хьэрхуэрэгъухэр очкоиблкIэ япэ ищащ икIи зэхьэзэхуэр иухыхукIэ зылъэщIагъэхьэжыну фIэщщIыгъуейщ.
Хуабжьу зричащ къалэнышхуэхэр зыхуэзыгъэувыжа «Алания»-м. Зэхьэзэхуэм и пэщIэдзэр абы къемыхъулIами, иджы еханэу зэкIэлъхьэужьу текIуауэ пашэныгъэм хущIокъу. «Волгарь»-мрэ абырэу къыщIэкIынущ япэ дивизионым кIуэну мы зэпеуэм щыщIэбэнынур.
АдэкIэ фыщыдгъэгъуэзэнщ етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ иужьу зэхэта джэгугъуэм кърикIуа бжыгъэхэм: «Биолог-Новокубанск» (Прогресс) — СКА (Дон Iус Ростов) — 2:3, «Динамо-Ставрополь» (Ставрополь) — «Краснодар-3» (Краснодар) — 3:0, «Мэхъэчкъалэ» (Мэхъэчкъалэ) — «Волгарь» (Астрахань) — 0:3, «Мэшы-къуэ-КМВ» (Псыхуабэ) — «Анжи» (Мэхъэчкъалэ) — 4:0, «Спартак-Владикавказ» (Владикавказ) — «Алания» (Владикавказ) — 0:4, «Урожай» (Краснодар) — «Легион-Динамо» (Мэхъэчкъалэ) — 1:1, «Интер» (Черкесск) — «Черноморец» (Новороссийск) — 3:5.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ зэIущIэр жэпуэгъуэм и 5-м зэхэтынущ. А махуэм «Спартак-Налшыкым» и стадионым къыщригъэблэгъэнущ Краснодар и «Урожай»-р.
Жыласэ Заурбэч.
